ส่วนที่ 1

  11. การควบคุมภายใน

  คณะกรรมการบริษัทมุ่งส่งเสริมให้บริษัทมีระบบควบคุมและตรวจสอบภายในที่มีประสิทธิภาพ
  โดยได้มีการแต่งตั้งคณะกรรมการตรวจสอบทำหน้าที่ในการกำกับดูแลระบบรายงานทางการเงินของบริษัทและบริษัทย่อยให้มีการปฏิบัติตามมาตรฐานการบัญชีที่ถูกต้องและเหมาะสมกับการดำเนินธุรกิจ
  ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้อง
  การปฏิบัติตามหลักบรรษัทภิบาล การประเมินการบริหารความเสี่ยง
  รวมถึงการควบคุมภายในให้เหมาะสมและมีประสิทธิภาพ
  กำกับดูแลระบบงานตรวจสอบให้ได้มาตรฐานการตรวจสอบ
  ที่ดี คัดเลือกและเสนอตั้งผู้สอบบัญชี รวมทั้งงานอื่นๆ ที่คณะกรรมการบริษัทได้มอบหมาย
  ตลอดจนการปรับปรุงมาตรการควบคุมต่างๆ ให้มีความเหมาะสมกับสถานการณ์ สิ่งแวดล้อม
  และความเสี่ยงที่เปลี่ยนแปลง

  นอกจากนี้ ยังได้ว่าจ้างบริษัทตรวจสอบระดับสากลชั้นนำ
  ทำหน้าที่เป็นผู้ตรวจสอบภายในอิสระของบริษัทและบริษัทย่อย ซึ่งขึ้นตรงต่อคณะกรรมการตรวจสอบ
  โดยสรุปผลการตรวจสอบเป็นรายไตรมาส
  เพื่อเสนอต่อคณะกรรมการตรวจสอบพิจารณาและให้ความเห็นต่อคณะกรรมการบริษัทต่อไป
  โดยสาระสำคัญในการตรวจสอบจะมุ่งเน้นการปรับปรุงประสิทธิภาพและระบบการควบคุมภายใน
  ในด้านของกระบวนการจัดหาและเจ้าหนี้ การขาย การตลาดและการจัดจำหน่าย
  การบริหารทรัพยากรบุคคล การบริหารสินค้าคงเหลือ การบัญชีและการเงิน และระบบ SAP
  (SAP Post Implementation) เป็นต้น

  ทั้งนี้ จากการประชุมคณะกรรมการบริษัท ครั้งที่ 38 (1/2552-2553) เมื่อวันที่ 13 พฤษภาคม
  2552 ซึ่งมีกรรมการตรวจสอบทุกคนเข้าร่วมประชุมด้วยนั้น
  คณะกรรมการบริษัทโดยการพิจารณาความเห็นจากการประเมินระบบควบคุมภายในของบริษัทในรอบปี
  2551-2552 ของคณะกรรมการตรวจสอบแล้ว
  มีความเห็นต่อระบบควบคุมภายในของบริษัทในแต่ละด้าน ดังนี้

1)  องค์กรและสภาพแวดล้อม

  บริษัทมีโครงสร้างองค์กรและสภาพแวดล้อมที่ส่งเสริมให้การปฏิบัติงานเป็นไปอย่างมีประสิทธิภาพ
  และมีการควบคุมอย่างเพียงพอ แบ่งแยกหน้าที่ความรับผิดชอบของแต่ละฝ่ายอย่างชัดเจน
  นอกจากนี้ ยังมีการจัดโครงสร้างองค์กรให้เหมาะสมกับแผนธุรกิจ
  รวมทั้งสรรหาพนักงานที่มีคุณภาพและมีการพัฒนาพนักงานอย่างต่อเนื่องให้เหมาะสมกับการเปลี่ยนแปลงทางธุรกิจ
  โดยบริษัทได้จัดทำและปรับปรุงคู่มือการปฏิบัติงานในหน่วยงานเพื่อให้มีประสิทธิภาพ รัดกุม
  ลดการทำงานที่ซ้ำซ้อนและให้ทุกฝ่ายปฏิบัติภายใต้มาตรฐานเดียวกัน

2)  การบริหารความเสี่ยง

  บริษัทได้จัดตั้งคณะกรรมการบริหารความเสี่ยงขึ้นอีกครั้งเมื่อวันที่ 26 กันยายน 2551
  โดยมีวัตถุประสงค์ในการยกระดับการปฏิบัติทางด้านการบริหารความเสี่ยงที่เป็นอยู่ในปัจจุบัน
  รวมทั้งการพัฒนาและการแผ่ขยายกรอบด้านการบริหารความเสี่ยงเพื่อให้บรรลุวัตถุประสงค์ที่พึงปฏิบัติสำหรับวิธีปฏิบัติด้านการบริหารความเสี่ยง
  ให้เป็นไปตามกรอบการบริหารความเสี่ยงสำหรับองค์กร (COSO Enterprise Risk
  Management (ERM) framework, COSO = The Committee of Sponsoring
  Organizations of the Treadway Commission)
  ภายใต้กรอบการบริการความเสี่ยงสำหรับองค์กรดังกล่าว วิธีการบริหารความเสี่ยง ได้แก่
  การจัดการกับความเสี่ยงในทรรศนะขององค์กร โดยผสานแนวคิดต่างๆทางด้านการวางแผน
  ทางด้านกลยุทธ์ การบริหารการผลิต และการควบคุมภายในเข้าด้วยกัน ทั้งนี้
  การระบุถึงความเสี่ยง หรือโอกาสนั้น บริษัทจะคำนึงถึงการปกป้องและการเพิ่มคุณค่า (Value)
  ที่มีต่อผู้มีส่วนได้เสีย รวมทั้ง เจ้าของ พนักงาน ลูกค้า หน่วยงานราชการ และสังคมโดยรวม

3)  การควบคุมการปฏิบัติงานของฝ่ายบริหาร

  บริษัทกำหนดกิจกรรมควบคุมที่เหมาะสมกับการดำเนินธุรกิจอย่างมีประสิทธิภาพ ได้แก่
  กำหนดขอบเขต อำนาจหน้าที่ และอำนาจอนุมัติของฝ่ายบริหารแต่ละระดับไว้อย่างชัดเจน
  มีการติดตามดูแลการดำเนินงานของบริษัทและบริษัทย่อยอย่างสม่ำเสมอ
  รวมถึงมีระบบการควบคุมภายในเรื่องการทำธุรกรรมกับผู้ถือหุ้น
  รายใหญ่ กรรมการ ผู้บริหารและบุคคลเกี่ยวข้องอย่างเพียงพอและรัดกุม

4)  ระบบข้อมูลสารสนเทศและการสื่อสารข้อมูล

  บริษัทได้เสนอข้อมูลที่ถูกต้อง ครบถ้วน
  มีเนื้อหาที่จำเป็นและสำคัญต่อการตัดสินใจของคณะกรรมการบริษัท
  มีการบันทึกรายงานการประชุมคณะกรรมการบริษัททุกครั้ง นอกจากนี้
  มีการจัดเก็บเอกสารสำคัญทางการบัญชีตามที่กฎหมายกำหนด
  พร้อมทั้งมีระบบการจัดเก็บและช่องทางการสื่อสารที่มีความเป็นปัจจุบัน ทันเวลา
  ง่ายต่อการเข้าใจ

5)  ระบบการติดตาม

  บริษัทมีการประชุมคณะกรรมการบริษัท และคณะกรรมการตรวจสอบทุกไตรมาส
  รวมทั้งมีการประชุมผู้บริหารทุกเดือน
  เพื่อติดตามผลการดำเนินงานเปรียบเทียบกับเป้าหมายที่กำหนด โดยมีการวิเคราะห์สาเหตุ
  การปรับปรุงแก้ไขอย่างต่อเนื่องสม่ำเสมอ

  (รายละเอียดของรายงานความรับผิดชอบของคณะกรรมการต่อรายงานทางการเงิน
  ปรากฏตามเอกสารแนบ 3 รายงานของคณะกรรมการตรวจสอบ ประจำปี 2551 - 2552
  ปรากฏตามเอกสารแนบ 4 และรายงานของผู้สอบบัญชีรับอนุญาต ปรากฏตามเอกสารแนบ 5)